
Text rozhodnutia
Súd: Krajský súd Bratislava Spisová značka: 3Cob/300/2016 Identifikačné číslo súdneho spisu: 1112218459 Dátum vydania rozhodnutia: 26. 04. 2017 Meno a priezvisko sudcu, VSÚ: Mgr. Štefan Zelenák ECLI: ECLI:SK:KSBA:2017:1112218459.1 ROZSUDOK V MENE SLOVENSKEJ REPUBLIKY Krajský súd v Bratislave, v senáte zloženom z predsedu senátu Mgr. Štefana Zelenáka a členiek senátu JUDr. Eleny Ondrišovej a JUDr. Miroslavy Janečkovej, v právnej veci žalobcu KOOPERATIVA poisťovňa, a.s. Vienna Insurance Group, Štefanovičova 4, Bratislava, IČO: 00 585 44, práv. zast. JUDr. Soňou Pohovejovou, advokátkou, Záhradnícka 37, Bratislava, proti žalovanému 1/ Wüstenrot poisťovňa, a.s., Karadžičova 17, Bratislava, IČO: 31 383 408 a žalovanému 2/ S. P., Š.B. XX, W., o zaplatenie 222,41 EUR s prísl. a o odvolaní žalobcu proti rozsudku Okresného súdu Bratislava I v Bratislave č.k. 31Cb/189/2012-102 zo dňa 12.2.2016 jednohlasne, takto r o z h o d o l : Krajský súd v Bratislave rozsudok Okresného súdu Bratislava I v Bratislave č.k. 31Cb/189/2012-102 zo dňa 12.2.2016 v napadnutej zamietajúcej časti p o t v r d z u j e a v súvisiacom výroku o náhrade trov konania z r u š u j e a vec v r a c i a súdu prvej inštancie na ďalšie konanie a nové rozhodnutie. o d ô v o d n e n i e : 1. Napadnutým rozsudkom súd prvej inštancie uložil žalovanému 1/ a 2/ spoločne a nerozdielne povinnosť zaplatiť žalobcovi sumu 222,41 EUR, v lehote do troch dní od právoplatnosti rozsudku, s tým, že splnením povinnosti jedného zo žalovaných, zaniká v rozsahu splnenej povinnosti povinnosť druhého žalovaného. Vo zvyšnej časti zaplatenia úrokov z omeškania návrh zamietol a žalovaným 1/ a 2/ uložil povinnosť spoločne a nerozdielne zaplatiť žalobcovi trovy konania v sume 8,18 EUR a trovy právneho zastúpenia v sume 66,72 EUR, a to v lehote do troch dní od právoplatnosti rozsudku. 2. V odôvodnení súd prvej inštancie uviedol, že po vykonanom dokazovaní mal za preukázané, že dňa 26.5.2010 došlo k dopravnej nehode a to tak, že pri prevádzke motorového vozidla zn. Opel Vectra, EČV: T.-XXXDG, ktorého vodičom bol Milan Chudoba a prevádzateľom leasingová spoločnosť Auto Finance, a.s. došlo k spôsobeniu škody na uvedenom motorovom vozidle poistenom v čase nehody u žalobcu, a to odletením kameňa spod kolies motorového vozidla zn. Škoda Octavia, EČV: W.-XXXRH, ktoré v čase nehody viedol vodič S.Š. P. - žalovaný 2/, ktorý bol zároveň jeho prevádzateľom, a ktoré bolo v danom čase povinne zmluvne poistené u žalovaného 1/. Z uvedeného je zrejmé, že škoda bola spôsobená prevádzkou motorového vozidla žalovaného 2/, preto je žalovaný 2/ zodpovedný za vznik škody v zmysle § 427 ods. 2, O.s.p. ako prevádzateľ motorového vozidla. Správa o nehode bola vyplnená a podpísaná obidvoma účastníkmi nehody spôsobilými na právne úkony a to bezprostredne po nehode. Zodpovednosť za škodu spôsobenú prevádzkou dopravných prostriedkov je osobitným druhom občianskoprávnej zodpovednosti za škodu, ktorá spočíva na princípe objektívnej zodpovednosti. Na vznik tejto zodpovednosti sa teda nevyžaduje zavinené konanie. Zodpovednosť za škodu spočíva v tom, že ide o zodpovednosť za škodu vyvolanú osobitnou povahou prevádzky dopravného prostriedku a medzi osobitnou povahou prevádzky a medzi spôsobenou škodou musí byť príčinná súvislosť. V konaní boli všetky predpoklady tohto druhu osobitnej zodpovednosti zo strany žalobcu preukázané. Základom bola existencia okolnosti spočívajúcej v osobitnej povahe prevádzky vozidla, v dôsledku ktorej došlo ku škode, škoda vznikla na čelnom skle poškodeného motorového vozidla poisteného u žalobcu odskočením kamienkov spod kolies škodcu a škoda predstavuje sumu 388,38 EUR. Nakoľko žalobca vyplatil svojmu poistenému titulom uzavretého havarijného poistenia poistné plnenie vo výške 222,41 EUR, v súlade s § 813 OZ prešlo právo poisteného proti inému na náhradu škody spôsobenej poistnou udalosťou na žalobcu ako poistiteľa, a to do výšky plnenia, ktoré svoju poistenému poskytol. Vyplatené plnenie žalobcom predstavuje škodu, resp. ujmu, ktorá nastala v majetkovej sfére poškodeného, je objektívne vyjadriteľná v peniazoch ako všeobecným ekvivalentom a jej výšku mal súd prvej inštancie za nesporne preukázanú z dokladov predložených žalobcom, t.j. z faktúry č. 33031594, oznámenia o poistnom plnení zo dňa 3.2.2011 a výpisu z účtu žalobcu. Zároveň výšku škody žalovaní nenamietali, preto ju súd prvej inštancie považoval za nespornú. Pokiaľ ide o splnenie tretej podmienky - existencie príčinnej súvislosti, túto mal súd prvej inštancie preukázanú zo správy o nehody, nahlásení škodovej udalosti oboma vodičmi nehody, keď obaja vodiči výslovne zhodne konštatovali, že ku škode došlo odskočením kamienkov spod kolies vozidla poisteného u žalovaného 1/, ako i z výpovedí oboch vodičov, a preto o existencii príčinnej súvislosti súd nemal pochybnosti. Žalovaný 1/ v konaní nevyvrátil, že k vzniku škody došlo iným spôsobom, než ktorý uvádzal žalobca a účastníci dopravnej nehody. 3. S poukazom na uvedené súd prvej inštancie žalovaného 2/ ako prevádzateľa motorového vozidla zn. Škoda Octavia, EČV: W.-XXXRH, ktorým bola spôsobená škoda, zaviazal na zaplatenie regresného nároku žalobcu na náhradu škody vo výške 222,41 EUR. Žalovaný 2/ zodpovedá ako prevádzateľ vozidla, ktorá zodpovednosť je objektívna a nemožno sa z nej vyviniť. Z totožných dôvodov súd prvej inštancie zaviazal žalovaného 1/ ako poisťovateľa zodpovednosti za škodu v súlade s § 427, 428, 431 Občianskeho zákonníka v spojení s § 4 ods. 2, písm. a) zákona č. 328/2001 Z.z. na zaplatenie regresného nároku žalobcu na náhradu škody a to spoločne a nerozdielne spolu so žalovaným 2/, nakoľko žalobca má právo požadovať plnenie od ktoréhokoľvek zo žalovaných. Nie je preto dôvodná námietka žalovaného 2/, že by nemal byť žalovaný, nakoľko bol poistený. Je pravdou, že žalovaný 2/ ako poistený u žalovaného 1/ má v zmysle § 4 ods. 4 zákona č. 328/2001 Z.z. právo, aby za neho plnil žalovaný 1/, avšak toto ustanovenie upravuje iba vzťah medzi žalovanými (nárok žalovaného 2/ na regres voči žalovanému 1/ ) a nie vzťah žalovaného 2/ priamo voči poškodenému. Žalovaný 1/ si povinnosť podľa § 11 ods. 6, písm. b) zákona č. 381/2001 Z.z. splnil, v zmysle čoho nebol povinný platiť poškodenému úroky z omeškania. O trovách konania bolo rozhodnuté podľa § 142 ods. 2, O.s.p. 4. Proti rozsudku v časti, ktorým súd zamietol návrh vo zvyšnej časti zaplatenia úrokov z omeškania a v časti trov konania podal v zákonnej lehote odvolanie žalobca a uviedol, že žalobca už pred podaním návrhu na súd vyzval žalovaného 1/ na zaplatenie regresného nároku listom z 7.2.2011. Spolu s listom doručil žalovanému 1/ aj doklady preukazujúce uplatnený nárok - fotokópiu celého likvidačného spisu vrátane správy o nehode a oznámenia poškodeného o vzniku škodovej udalosti. Žalovaný 1/ si splnil zákonnú povinnosť a poskytol žalobcovi písomné vysvetlenie dôvodov, pre ktoré odmietol poskytnúť plnenie, avšak žalobca je toho názoru, že žalovaný 1/ nemal na odmietnutie plnenia právny dôvod. Odmietnutie by bolo dôvodné, keby účastníci tvrdenia o dopravnej nehode rozporovali, čo sa však nestalo. V odvolaní ďalej poukázal na to, že za splnenie povinnosti podľa § 11 ods. 6, písm. b) zák. č. 381/2001 Z.z. nemožno považovať oznámenie akéhokoľvek dôvodu neplnenia, ktorý poisťovňa písomne uvedie oprávnenej osobe v 3 - mesačnej zákonnej lehote. Odmietnuť poistné plnenie možno len z vecných dôvodov, ktorých existenciu žalovaný 1/ nepreukázal a teda žalobca má za to, že má nárok na priznanie úroku z omeškania. Ďalej namietal nepriznanie trov konania a trov právneho zastúpenia vo výške tak, ako boli vyčíslené v podaní zo dňa 12.2.2016. 5. K odvolaniu žalobcu sa žalovaní nevyjadrili. 6. Krajský súd v Bratislave ako súd odvolací podľa § 34 zák. č. 160/2015 Z.z. Civilný sporový poriadok (ďalej len C.s.p.) prejednal vec podľa § 380 ods. 1, bez nariadenia pojednávania v medziach daných rozsahom a dôvodmi odvolania, pričom termín verejného vyhlásenia rozsudku bol v súlade s ust. § 219 ods. 3, C.s.p. oznámený na úradnej tabuli Krajského súdu v Bratislave dňa 19.4.2017. Po oboznámení sa s obsahom spisu súdu prvej inštancie, s dôvodmi odvolania žalobcu, odvolací súd dospel k záveru, že odvolaniu proti rozsudku v napadnutej zamietajúcej časti nie je možné vyhovieť, pričom odvolanie voči výroku o náhrade trov konania je dôvodné. 7. Odvolací súd konštatuje, že konanie na súde prvej inštancie sa viedlo a odvolanie žalobcu bolo podané v rámci účinnosti zákonnej úpravy procesného konania podľa Občianskeho súdneho poriadku č. 99/1963 Zb., avšak o odvolaní rozhodoval odvolací súd po nadobudnutí účinnosti právnej úpravy Civilného sporového poriadku č. 160/2015 Z.z. a postupoval tak v súlade s § 470 ods. 1, C.s.p. a § 473 C.s.p., podľa ktorých sa počnúc účinnosťou C.s.p. ruší úprava Občianskeho súdneho poriadku č. 99/1963 Zb. a aj na konania začaté pred účinnosťou C.s.p. sa počnúc dátumom 1.7.2016 vzťahuje aktuálna procesná úprava C.s.p. 8. Odvolací súd konštatuje, že vzhľadom na to, že žalovaný 1/ si v trojmesačnej lehote od oznámenia žalobcovi o škodovej udalosti splnil listom zo dňa 16.3.2011 podmienku v zmysle § 11 ods. 6 písm. b) zák. č. 381/2001 Z.z., a to do troch mesiacov od oznámenia poškodeného o škodovej udalosti poskytnúť poškodenému písomné vysvetlenie dôvodov odmietnutia poskytnúť mu plnenie, nevznikla mu povinnosť žalobcovi zaplatiť úroky z omeškania v zmysle 11 ods. 8, citovaného zákona a jeho povinnosť plniť tak vzniká až doručením právoplatného rozhodnutia súdu o výške náhrady škody a do omeškania by sa žalovaný 1/ mohol dostať až v prípade nesplnenia si povinnosti uloženej mu právoplatným rozhodnutím zaplatiť žalobcovi výšku priznanej náhrady škody. 9. Odvolací súd zastáva názor, že peňažná sankcia v podobe úrokov omeškania z upravená v § 11 ods. 8 cit. zákona je viazaná na nesplnenie nepeňažnej povinnosti vyjadrenej v § 11 ods. 6 písm. a) alebo b) v 3-mesačnej lehote a jej účelom je ochrana poškodeného v tom, aby poisťovňa pod následkom tejto peňažnej sankcie nezostala nečinná a aby bola nútená oznámiť najneskôr v lehote troch mesiacov poškodenému spôsob vybavenia jeho poistnej udalosti. Sankcia v podobe úrokov z omeškania je tak viazaná výlučne na nesplnenie tejto povinnosti bez ohľadu na to, ako bolo v konečnom dôsledku o nároku poškodeného na poskytnutie poistného plnenia v sporovom konaní rozhodnuté; relevantné tak nie je, ako mala, resp. mohla inak poisťovňa poistnú udalosť vybaviť. Uvedené možno dovodiť aj zo znenia čl. 4 ods. 6 smernice 2000/26/ES Európskeho parlamentu a Rady zo 16. mája 2000 o aproximácii právnych predpisov členských štátov týkajúcich sa poistenia zodpovednosti za škodu spôsobenú prevádzkou motorových vozidiel a o zmene a doplnení smerníc Rady č. 73/239/EHS a 88/357/EHS, podľa ktorého členské štáty zavedú povinnosť, podporenú primeranými, účinnými a systematickými finančnými alebo im rovnocennými správnymi sankciami, že do troch mesiacov odo dňa, kedy poškodená osoba uplatní svoju pohľadávku na náhradu škody buď priamo voči poisťovni osoby, ktorá spôsobila nehodu, alebo voči jej likvidačnému zástupcovi, a) poisťovňa osoby, ktorá spôsobila nehodu, alebo jej likvidačný zástupca predložia odôvodnený návrh na náhradu škody v prípadoch, kedy zodpovednosť nie je sporná a škody sú vyčíslené, alebo b) poisťovňa, ktorej je adresovaná žiadosť o náhradu škody, alebo jej likvidačný zástupca poskytne odôvodnenú odpoveď na body žiadosti v prípadoch, keď zodpovednosť je buď odmietnutá, nie je presne určená alebo škody nie sú úplne vyčíslené. Členské štáty prijmú ustanovenia, aby zabezpečili, že ak návrh nie je predložený v lehote troch mesiacov, okrem náhrady navrhnutej poisťovňou alebo určenej súdom budú poškodenej osobe vyplatené aj úroky. Podľa § 813 ods. 1 Obč. zák., ak poistený má proti inému právo na náhradu škody spôsobenej poistnou udalosťou, prechádza jeho právo na poistiteľa, a to do výšky plnenia, ktoré mu poistiteľ poskytol. Z citovaného ustanovenia vyplýva, že ide o zákonnú cesiu (prechod) práva poistného na náhradu škody voči tretej osobe na poistiteľa. Poistiteľovi teda nevznikajú nové práva voči zodpovednému subjektu ale všetky jeho práva sú odvodené od práv poisteného ako oprávneného zo zodpovedného vzťahu voči tretej osobe. Prechod práva na náhradu škody z poisteného na poistiteľa nastáva ex lege okamihom vyplatenia plnenia poistenému. Z citovaného ustanovenia však vyplýva, že prechod práva na náhradu škody voči zodpovednému subjektu na poistiteľa je limitovaný výškou plnenia, ktorú poistiteľ vyplatil poistenému. Teda nárok, ktorý prislúchal poškodenému aj s príslušenstvom, teda aj s úrokom prechádza na poisťovňu ak uhradila poškodenému aj tieto úroky. V prejednávanej právnej veci z obsahu spisu nepochybne vyplýva, že žalobca nahradil svojmu poistenému (poškodenému) výlučne hodnotu nákladov na opravu poškodeného čelného skla bez úrokov. Odvolací súd vzhľadom na uvedené dospel k záveru, že súd prvej inštancie rozhodol vecne správne, keď nepriznal žalobcovi aj úrok z omeškania a preto v tejto časti napadnutý rozsudok podľa § 387 ods. 1, C.s.p. potvrdil. 10. O trovách konania rozhodol súd prvej inštancie podľa § 142 ods. 2, OSP tak, že posúdil úspešnosť žalobcu pomerne v časti 49,60%. Rozhodnutie odôvodnil tým, že žalobca nebol úspešný v časti uplatnených úrokov z omeškania ktoré ku dňu vyhlásenia rozsudku predstavovali sumu 74,91EUR. Podľa názoru odvolacieho súdu takéto posúdenie úspechu žalobcu v konaní nie je správne. Úspech v konaní vo vzťahu k príslušenstvu je možné posúdiť len v prípade ak je nárok na priznanie príslušenstva uplatnený samostatne. V prípade ak je príslušenstvo uplatnené spolu s pohľadávkou jeho súdom priznaná výška resp. ak je tento návrh zamietnutý, nemá vplyv na posúdenie úspechu žalobcu v konaní. Pre posúdenie úspechu v konaní je limitujúce rozhodnutie o uplatnenej pohľadávke. Súd prvej inštancie teda nepostupoval pri rozhodnutí o trovách konania správne a preto odvolací súd v tejto časti rozsudok súdu prvej inštancie v súlade s 389 ods. 1, pís. b, C.s.p. v spojení s § 391 ods. 1, C.s.p. zrušil a vrátil súdu prvej inštancie na nové rozhodnutie. Podľa § 262 ods. 1 C.s.p. o nároku na náhradu trov konania rozhodne aj bez návrhu súd v rozhodnutí, ktorým sa konanie končí. Podľa § 262 ods. 2 C.s.p. o výške náhrady trov konania rozhodne súd prvej inštancie po právoplatnosti rozhodnutia, ktorým sa konanie končí, samostatným uznesením, ktoré vydá súdny úradník. 11. Toto rozhodnutie bolo prijaté pomerom hlasov 3:0. Poučenie: Proti tomuto rozhodnutiu odvolanie nie je prípustné. Proti rozhodnutiu odvolacieho súdu je prípustné dovolanie, ak to zákon pripúšťa (§ 419 C.s.p.) v lehote dvoch mesiacov od doručenia rozhodnutia odvolacieho súdu oprávnenému subjektu na súde, ktorý rozhodoval v prvej inštancii. Ak bolo vydané opravné uznesenie, lehota plynie znovu od doručenia opravného uznesenia len v rozsahu vykonanej opravy ( § 427 ods. 1, C.s.p.). Dovolateľ musí byť v dovolacom konaní zastúpený advokátom. Dovolanie a iné podania dovolateľa musia byť spísané advokátom (§ 429 ods. 1, C.s.p.). V dovolaní sa popri všeobecných náležitostiach podania uvedie, proti ktorému rozhodnutiu smeruje, v akom rozsahu sa toto rozhodnutie napáda, z akých dôvodov sa rozhodnutie považuje za nesprávne (dovolacie dôvody) a čoho sa dovolateľ domáha (dovolací návrh) (§ 428 C.s.p.).

